Nóg drama vir Boswell-sirkusbaas | Maroela Media
Opal die orangoetang Foto: Care2-petisieblad
Die Kloof en Highway-dierebeskermingsvereniging in Durban sal na verwagting 'n saak aanhangig maak teen die dieretuin- en sirkuseienaar Brian Boswell in verband met die oortreding van die Dierebeskermingswet.
Dit volg ná 'n aantal versoeke aan Boswell gemaak is om Opal, 'n orangoetang, wat al 36 jaar lank glo eensaam in aanhouding gehou word by die Nasionale Dieretuin buite Pietermaritzburg, vry te laat.
Volgens die DBV word Opal in 'n betonhok aangehou met "minimale omgewingsverryking".
Boswell, die eienaar van Brian Boswell Circus en die Nasionale Dieretuin, word gereeld veroordeel vir die versorging van sy diere by die dieretuin en in die sirkus.
Maroela Media het vroeër berig Boswell se vrou Jane, haar dogter Georgina en David Marais, 'n olifanthanteerder, het verlede week in die Port Elizabeth-landdroshof verskyn op aanklag van die oortreding van die Dierebeskermingswet. Hulle staan tereg op verskeie aanklagte nadat hulle glo tussen Desember 2012 en Januarie 2013 olifante geslaan en vasgeketting het en nie vir hulle genoeg skaduwee of water voorsien het nie.
Cheri Cooke, hoofinspekteur van die DBV wat die welstand van diere in aanhouding assesseer, het aan Africa News Agency gesê hulle wil hê Opal moet na Monkeyworld geskuif word, 'n reddings- en rehabilitasiesentrum in Dorset in die Verenigde Koninkryk.
Cooke het gesê die DBV het Boswell al 'n paar jaar lank versoek om Opal vry te laat om na 'n toegewyde primaatbewaringsentrum geskuif te word.
"Ek het persoonlik al drie jaar gelede die versoek aan hom gerig, en verlede week weer, maar sy antwoord is nog steeds 'nee'," het sy gesê. Volgens haar het Opal geen natuurlike lewe nie.
Opal is deel van 'n groep wat beskou word as een van die intelligentste spesies van al die primate. "Sy word elke dag uit haar slaaphok vrygelaat na haar daghok toe. Sy het 'n klein stukkie gras met 'n aanmekaargeflanste klimraam en sy is elke dag alleen," het Cooke verduidelik. "En dan, wanneer mense na haar kom staar, waar sy geen hoop of privaatheid het nie, gooi sy hulle met haar uitwerpsel."
Volgens Cooke het Opal in 'n stadium 'n maat en 'n babaseuntjie gehad wat aan tuberkulose dood is. "Sy ken geselskap met haar eie soort. Sy het 'n baba liefgehad en versorg. Nou sien sy net mense wat na haar staar, vir haar lag en hul vingers na haar toe wys."
'n Hele aantal aanlynpetisies is intussen van stapel gestuur en begin momentum kry.
ANA se probeerslae om Boswell te bereik vir kommentaar was vrugteloos.
Lees alle vorige berigte oor Brian Boswell op Maroela Media.
GEEN dier hoort in 'n sirkus of hok nie. Nie voel, aap, vis of olifant nie.
Hoe is dit dat hulle al vir n paar jaar lank mooi gevra word om die dier se omstandighede te verander? Jammer DBV maar julle moes al lankal ingetree het. Sirkusse moet ook deur wetgewing verbied word, dit is opsigself n plek waar diere mishandeling daagliks plaasvind tot vermaak van die publiek.
Ek stem 100% saam jou Elize…. hierdie diere word misbruik, gemartel en dit om hul selaris te betaal? Ek stel voor dat Boswell Sirkus, maar net uit Narre moet bestaan… en dat die diere maar eerder in n veilige omgewing geplaas word, waar hul genoeg kos, water en baie liefde sal ontvang.. DBV Moet bietjie alle Sirkus eienaars besoek"' Sal verbaas wees wat als aangaan? Aan Opal… ek hoop jy vind n goeie tuiste waar jy baie aandag en sorg sal kry..
Ek verpes sirkusse! Diere is veronderstel om vry in die natuur te wees want elkeen het 'n doel en 'n plek in die ekosisteem. Hulle is nie veronderstel om daar vir die mens se siek plesier in haglike omstandighede te wees nie – ek wens ek kan elke "mens" wat so met diere maak dieselfde behandel; sluit hom toe in 'n klein hokkie, laat hy toertjies doen in die nag as hy moet slaap, heel moontlik kry hy slae om die toertjies aan te leer… ugg, die lys gaan aan!
Baie oulik om so vir die diere te baklei want hulle kan dit nie self doen nie. MAAR asseblief baklei vir ons kinders ook so daarbuite. Hoeveel kinders ly nie honger en word mishandel nie. Hoeveel van julle wat so kla oor die diere stap toe oë verby honger kinders wie swaarkry onder ouers en voogde. Hulle kan ook nie vir hulself baklei. Dit is deesdae so, algemeen dat daar net oor diereregte baklei word maar die kinders wat swaarkry word vergeet!